RESOLUCIÓN do 15 de xuño de 2011, da Dirección Xeral de Mobilidade, pola que se aproban os modelos normalizados de solicitude de nova inscrición e de modificación ou supresión de asentos preexistentes no Rexistro de Empresas Operadoras do Transporte Marítimo.
Consellería de Medio Ambiente, Territorio e Infraestruturas — III. Outras disposicións — 29/06/2011

A Lei 2/2008, do 6 de maio, pola que se desenvolve a libre prestación de servizos de transporte marítimo de persoas en augas interiores de Galicia creou, no seu artigo 2, o Rexistro de Empresas Operadoras do Transporte Marítimo, como rexistro administrativo adscrito á consellaría competente en materia de transportes. En concreto, o Decreto 228/2008, do 2 de outubro, polo que se desenvolve aquela, indica que será responsable da súa levanza, organización, mantemento e custodia a unidade administrativa que, conforme a súa estrutura orgánica, teña atribuídas as funcións en materia de transporte marítimo.
Pola súa parte, o Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, indica no seu artigo 15 que a Dirección Xeral de Mobilidade ten entre outras a función de ordenación do transporte terrestre, por cable e marítimo no ámbito competencial da comunidade autónoma, e, no marco desa función, levará o rexistro de empresas, vehículos, autorizacións, asociacións ou actividades relacionadas co transporte e a loxística.
Con base nesa normativa, a Dirección Xeral de Mobilidade vén desenvolvendo os labores de inscrición de empresas e servizos de transporte marítimo nas augas interiores de Galicia no mencionado Rexistro de Empresas Operadoras do Transporte Marítimo, e toma razón así mesmo daquelas modificacións que afecten servizos xa inscritos e da súa cancelación. Este labor tradúcese nun número crecente de solicitudes de acceso e de rectificación dos asentos do rexistro, cuxos tempos de tramitación e resolución final non sempre casan ben coa realidade dunha actividade dinámica como é a do transporte de pasaxeiros.
A axilización desa tramitación pasa, en gran medida, por unha estruturación da información recibida de xeito máis acorde coa do propio rexistro, así como pola garantía de que as solicitudes reúnen todos os requisitos exixidos pola súa normativa reguladora. É por iso que a Dirección Xeral de Mobilidade, no uso das xa mencionadas facultades de organización e levanza do rexistro, considera oportuno establecer uns modelos normalizados a que os interesados deberán axustarse para instar a inscrición de novos servizos ou a modificación ou supresión dos existentes, de acordo co que, por outra parte, permite o artigo 70.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
En consecuencia,
1. Aprobar os modelos normalizados que os interesados deberán empregar para solicitar a inscrición de empresas e servizos novos no Rexistro de Empresas Operadoras do Transporte Marítimo ou a modificación ou supresión de servizos xa inscritos, que se incorporan como anexo I e anexo II, respectivamente, desta resolución.
2. Ordenar a publicación dos devanditos anexos no Diario Oficial de Galicia, así como na páxina web da Dirección Xeral de Mobilidade e na Guía do Cidadán.
3. Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de xuño de 2011.